Svend Heiselberg (V), 2004-01-15:
Med hensyn til at overføre fra færgeloven i 1999, husker jeg den traktatkrænkelsessag, der blev indledt mod Danmark i 1998 på grund af, at Kommissionen var og er af den opfattelse, at færgeloven er i strid med EU-retten.
Jeg husker også den reaktion, der kom fra amter og kommuner, der blev tvunget til udbud af 23 ruter, som ingen ville byde på, men hvor kommuner og amter fik nogle store udgifter i forbindelse hermed.
Men Kommissionen var jo stadig ikke tilfreds med den danske færgelov, og herefter forsøgte den tidligere regering at imødekomme Kommissionen ved i 2001 at tilbyde Kommissionen et nyt forslag i et nyt udkast til færgelov.
Dette udkast fra den tidligere regering blev godkendt af Kommissionen, og som trafikministeren har nævnt, indebar det, at også færgeruter, der er blevet reddet af offentlige myndigheder, selv skulle i udbud, ligesom der ikke længere kunne stilles krav om, at den nye reder overtog det materiel og det mandskab, der tidligere havde været på ruten.
Amter og kommuner var selvfølgelig imod det udkast.
Jeg vil gerne her rose ministeren for at have lyttet til amter og kommuner og for efterfølgende at have haft forhandlinger med Kommissionen, som foreløbig er mundet ud i, at Kommissionen har vedtaget nye og enklere regler.
Regler, der indebærer, at færgeruter med færre end 100.000 passagerer om året ikke skal i egentligt udbud.
Jeg skal igen henvise til trafikministerens redegørelse og sige, at vi er tilfredse med de initiativer, ministeren har taget, med at færgeruter, der modtager mindre end 1 mio. euro om året, bliver undtaget fra udbudskrav, sammen med, hvad der jo også er vigtigt, at der i forbindelse med udbud af færgeruter skal stilles krav om, at den nye reder overtager det maskinel og det mandskab, der hidtil har besejlet ruten.
I Venstre er vi bevidste om de mulige konsekvenser, der vil være for Danmark, hvis ikke vi overholder Kommissionens nye retningslinjer, når de foreligger.
Derfor håber vi, at trafikministeren fortsat kan forhandle resultater hjem, som vi alle kan leve med, og der må jo også være andre lande, der ligesom Danmark er i samme situation.
Men det skal også tilføjes, at vi er af den opfattelse, at det generelt er godt, at Kommissionen vogter over de konkurrenceretlige forhold, der er inden for Fællesskabet, som jo til syvende og sidst tjener alle bedst.
Jeg skal på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget er tilfreds med, at det er lykkedes for regeringen at få undtaget alle offentligt støttede færgeruter med færre end 100.000 passagerer årligt fra EU-rettens udbudskrav. Folketinget pålægger regeringen at arbejde for, at alle færgeruter, der modtager mindre end 1 mio. euro årligt i offentligt tilskud, undtages fra EU-rettens krav om udbud.
Folketinget pålægger endvidere regeringen at arbejde for, at det for de færgeruter, der skal udbydes, i forbindelse med udbuddene bliver muligt at stille krav om, at en ny reder overtager det materiel, der hidtil har været anvendt på ruten, og det mandskab, der hidtil har været ansat på ruten.
Folketinget tager i øvrigt trafikministerens redegørelse til efterretning.«